Il-President ta’ Malta George Vella, il-Prim Ministru Robert Abela u l-Kap tal-Oppożizzjoni Adrian Delia awguraw fejqan ta’ malajr lill-Prim Ministru tar-Renju Unit Boris Johnson. Dan wara li Boris Johnson għamel il-lejl fit-Taqsima tal-Kura Intensiva fi sptar fiċ-ċentru ta’ Londra wara li s-sintomi tal-COVID-19 komplew jiggravaw. L-Uffiċċju tal-Prim Ministru Ingliż qal li tniżżel fl-ITU fuq parir tat-tim mediku tiegħu u li qed jirċievi kura eċċellenti. Il-Prim Ministru Johnson qal lill-Ministru tal-Affarjiet Barranin Dominic Raab biex imexxi minfloku fejn meħtieġ. Johnson, li għandu 55 sena, iddaħħal l-isptar St Thomas b’sintomi persistenti tal-COVID-19. Skont Buckingham Palace, ir-Reġina qed tiġi infurmata dwar saħħet Johnson, waqt li mexxejja madwar id-dinja inkluż il-Prim Ministru Robert Abela esprimew appoġġ għall-Prim Ministru Johnson u awgurawlu fejqan ta’ malajr. BBC qed jirrapporta li tard it-Tnejn filgħaxija qabel ma ddaħħal fl-ITU, Johnson ingħata l-ossiġnu. Ara wkoll: Il-PM Boris Johnson fit-taqsima tal-kura intensiva